Φωτεινή Βελεσιώτου

Η Φωτεινή Βελεσιώτου (Καρδίτσα, 1958) είναι Ελληνίδα εκπαιδευτικός και τραγουδίστρια, η οποία διακρίνεται στο ρεμπέτικο τραγούδι.

Πρώτα χρόνια
Η Βελεσιώτου γεννήθηκε στην Καρδίτσα το 1958, όπου πέρασε τα παιδικά και εφηβικά της χρόνια. Η μουσική υπήρξε από νωρίς παρούσα στη ζωή της, καθώς μεγάλωσε σε ένα περιβάλλον όπου κυριαρχούσε η αγάπη για τη βυζαντινή και την κλασική μουσική, κυρίως μέσα από το έντονο μουσικό ενδιαφέρον του πατέρα της. Αυτά αποτέλεσαν και τα πρώτα της ακούσματα, διαμορφώνοντας τη μουσική της παιδεία έως την ενηλικίωσή της.WomanToC.gr, «Φωτεινή Βελεσιώτου: Ξεκίνησα να τραγουδάω όταν αποφάσισα να βγω στη σύνταξη», συνέντευξη στην εκπομπή The 2night Show, διαθέσιμο στο womantoc.gr.ProtoThema.gr, «Φωτεινή Βελεσιώτου: Τραγουδάω 40 χρόνια – με γνωρίσατε τα τελευταία γιατί δεν με ήξερα και εγώ», Proto Thema, διαθέσιμο στο protothema.gr.

Κατά τη διάρκεια αυτών των χρόνων συμμετείχε στη Χορωδία Καρδίτσας «Ο Αρίων», με την οποία πραγματοποίησε εμφανίσεις και περιοδείες σε πολλές πόλεις της Ευρώπης. Στα 18 της χρόνια, φεύγοντας για τη Θεσσαλονίκη προκειμένου να σπουδάσει, ανακαλύπτει το ρεμπέτικο και το λαϊκό τραγούδι, είδη που έμελλε να σημαδέψουν καθοριστικά την καλλιτεχνική της πορεία.

Αποφοίτησε από την Παιδαγωγική Ακαδημία του ΑΠΘ και εργάστηκε για χρόνια ως δασκάλα.  

 Σταδιοδρομία 
Το τραγούδι μπήκε πιο ενεργά στη ζωή της το 1983, όταν δέχτηκε τυχαία μια πρόταση να τραγουδήσει σε ρεμπέτικο σχήμα. Από εκείνη τη στιγμή ξεκίνησε μια σταθερή παρουσία σε μουσικά στέκια της Θεσσαλονίκης, όπου γρήγορα έγινε ιδιαίτερα αγαπητή στο κοινό για τη βαθιά, αυθεντική ερμηνεία και τη χαρακτηριστική χροιά της φωνής της. Σε ένα από αυτά τα στέκια, την «Ανατολή» στην Κάτω Τούμπα, την άκουσε η στιχουργός Μάγδα Παπαδάκη, συνεργάτιδα της δισκογραφικής εταιρίας Libra Music. Ο ιδιοκτήτης της εταιρίας, Άλκης Βαφιάς, σύστηνε τη φωνή της Φωτεινής σε καλλιτέχνες που συνεργάζονταν με τη Libra. Ανάμεσά τους και ο συνθέτης Μιχάλης Νικολούδης, ο οποίος, μόλις την άκουσε, θέλησε αμέσως να γράψει μουσική για εκείνη.

Το 2004, ο Μιχάλης Νικολούδης και η Μάγδα Παπαδάκη την καλούν να ερμηνεύσει τραγούδια τους, στον δίσκο «Γυναίκες», όπου συμμετέχει και η Σωτηρία Λεονάρδου. Ακολουθεί μια ιδιαίτερα σημαντική περίοδος επτά ετών στο «Καφωδείο Ελληνικό», έναν χώρο-σταθμό για την καλλιτεχνική της εξέλιξη. Εκεί, το 2007, γνωρίζεται με τον συνθέτη Γιώργο Καζαντζή, με τον οποίο συνεργάζεται στο τραγούδι «Μέλισσες» σε στίχους της Ελένης Φωτάκη, ένα κομμάτι που αποτέλεσε το εφαλτήριο για να ξεπεράσει τα όρια της Θεσσαλονίκης και να γίνει γνωστή στο ευρύτερο κοινό.Freegossip.gr, «Ποια είναι η Φωτεινή Βελεσιώτου – Βιογραφικό», Freegossip, διαθέσιμο στο freegossip.gr.Ethnos.gr, «Φωτεινή Βελεσιώτου: Οι “Άγριες Μέλισσες”, η επιτυχία και η αναγνώριση», Έθνος, διαθέσιμο στο ethnos.gr.

Το 2009 κυκλοφορεί ο δεύτερος προσωπικός της δίσκος, «Τα παιδιά της άλλης όχθης», σε μουσική Γιώργου Καζαντζή. Το 2011 μετακομίζει στην Αθήνα, έχοντας πλέον συνταξιοδοτηθεί, γεγονός που της επιτρέπει να αφιερωθεί ολοκληρωτικά στο τραγούδι. Την ίδια περίοδο κυκλοφορεί η δισκογραφική δουλειά «Φυλάξου», σε συνεργασία με τον Τάσο Γκρους και τον Ιωάννη Πανουτσόπουλο.

Παράλληλα, συμμετέχει σε δίσκους νέων συνθετών και σε σημαντικά αφιερώματα για τον Δημήτρη Λάγιο, τον Σταύρο Κουγιουμτζή, τον Κώστα Βίρβο, τη Δόμνα Σαμίου (Στέγη Γραμμάτων και Τεχνών, στο θέατρο Badminton, Ηρώδειο). Από το 2011 και για τέσσερα χρόνια εμφανίζεται σταθερά στην ιστορική ταβέρνα «Κληματαριά», στην Αθληνα, ενώ συνεχίζει τις εμφανίσεις της σε μεγάλες μουσικές σκηνές.

Το καλοκαίρι του 2013 συμμετέχει σε ethnic φεστιβάλ στη Γερμανία με τη Μελίνα Κανά, ενώ το 2014 τραγουδά έργα του Βασίλη Τσιτσάνη στο Μέγαρο Μουσικής του Ρέικιαβικ, στην Ισλανδία. Τον χειμώνα του ίδιου έτους συνεργάζεται στο Γυάλινο Μουσικό Θέατρο με τον Μανώλη Μητσιά, τον Μπάμπη Στόκα και την Παυλίνα Βουλγαράκη.

Τον Απρίλιο 2015 κυκλοφορεί η τέταρτη προσωπική της δισκογραφική δουλειά με τίτλο «Είδα του τρελού τα κλάματα», σε μουσική Μίνωα Μάτσα και στίχους Ελένης Φωτάκη. Τον Σεπτέμβριο της ίδιας χρονιάς πραγματοποιεί μεγάλη sold out συναυλία στην Τεχνόπολη του Δήμου Αθηναίων, η ηχογράφηση της οποίας κυκλοφορεί έναν χρόνο αργότερα σε διπλό CD με τίτλο «Τα διαλεγμένα».

Το 2015 ξεκινά παραστάσεις σε Αθήνα και Θεσσαλονίκη με την Ελεωνόρα Ζουγανέλη και τον Δημήτρη Υφαντή, ενώ τα έτη 2016 και 2017 συμμετέχει στην παράσταση «Γυναίκες» σε κείμενο της Αναστασίας Μουτσάτσου και σκηνοθεσία της Ελένης Γκασούκα, μαζί με τη Μυρτώ Αλικάκη. Τα επόμενα χρόνια πραγματοποιεί εκατοντάδες συναυλίες σε όλη την Ελλάδα και συνεργάζεται επί σκηνής με κορυφαίους καλλιτέχνες, όπως ο Γιώργος Νταλάρας, η Μαρία Φαραντούρη, η Αρλέτα, ο Μίλτος Πασχαλίδης, η Ελένη Βιτάλη, η Γλυκερία, ο Νότης Μαυρουδής, ο Κώστας Μακεδόνας, η Γιώτα Νέγκα, ο Δημήτρης Μυστακίδης, ο Haig Yazdjian, ο Omar Farouk Tekbilek και πολλοί άλλοι. Το 2020 συμμετέχει στην παράσταση «Όμορφη Πόλη», με τραγούδια του Μίκη Θεοδωράκη, σε σκηνοθεσία Γιώργου Βάλλαρη, ενώ έχει λάβει μέρος σε σημαντικές παραγωγές και αφιερώματα στο Ηρώδειο, το Μέγαρο Μουσικής Αθηνών και το Καλλιμάρμαρο.

Τον Φεβρουάριο 2019 κυκλοφορεί από τη Minos EMI ο δίσκος «Ένας κύκλος είναι όλα». Το 2022 ακολουθεί ο δίσκος «Άδεια ρούχα», σε στίχους Κώστα Φασουλά και μουσική Σοφίας Νάτσιου από το Όγδοο. Τον Ιανουάριο του 2025 κυκλοφορούν «Τα Ρεμπέτικα της Φωτεινής», μια συλλογή με τα αγαπημένα της ρεμπέτικα, από την Panik Records (Panik Oxygen), που αναμένεται να κυκλοφορήσει και σε βινύλιο. 

Το φθινόπωρο 2025 κυκλοφόρησε το διπλό Βινύλιο με τα έργα «Ρωμιοσύνη» σε ερμηνεία του Μίλτου Πασχαλίδη και «Επιτάφιος» σε ερμηνεία της Φωτεινής Βελεσιώτου, από τις εκδόσεις «Ελληνικά Γράμματα». 

 Προσωπική ζωή 
Ζει μόνιμα στην Αθήνα και έχει δύο ενήλικα παιδιά.

Παραπομπές

Κατηγορία:Ελληνίδες τραγουδίστριες
Κατηγορία:Ρεμπέτες